b'\n_START_ARTICLE_\nIso-Heini\xc3\xa4\n_START_SECTION_\nMaantietoa\n_START_PARAGRAPH_\nLammen pinta-ala on 7,1 hehtaaria ja se on 450 metri\xc3\xa4 pitk\xc3\xa4 ja 250 metri\xc3\xa4 leve\xc3\xa4. Se sijaitsee kumpuilevan maaston painaimassa yhdess\xc3\xa4 V\xc3\xa4h\xc3\xa4-Heini\xc3\xa4n kanssa. Sen l\xc3\xa4nsirannasta kohoaa kallioinen m\xc3\xa4ki 35 metri\xc3\xa4 vedenpintaa korkeammalle. Lammella ei ole kartan mukaan saaria ja sen pohjois- ja it\xc3\xa4puolella sijaitsee kolme maatilaa. Sen rantaviivan pituus on 1,2 kilometri\xc3\xa4 ja sen rannat ovat mets\xc3\xa4maata, paitsi pohjoisessa, miss\xc3\xa4 ne ovat peltomaata. Lammen rantaviiva on soistunutta ja sit\xc3\xa4 kiert\xc3\xa4\xc3\xa4 kapea avosuon kaistale. Rantaan on rakennettu kaksi vapaa-ajan asuntoa. Lammen it\xc3\xa4puolelta kulkee Hirtolahteen jatkava yhdystie 3280.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Kokem\xc3\xa4enjoen vesist\xc3\xb6ss\xc3\xa4 (vesist\xc3\xb6aluetunnus 35) L\xc3\xa4ngelm\xc3\xa4veden ja Hauhon reittien valuma-alueella (35.7) L\xc3\xa4ngelm\xc3\xa4veden alueeseen (35.72) , jonka Koljonsel\xc3\xa4n alueeseen (35.722) se kuuluu. Lammen vedenpinnan korkeus on 99,0 metri\xc3\xa4 mpy. Siihen on johdettu kaksi mets\xc3\xa4- ja pelto-ojaa, joista toisen valuma-alueella sijaitsee Rummakkoj\xc3\xa4rvi. Lammen laskuoja on suoraksi kaivettu ja yli 300 metri\xc3\xa4 pitk\xc3\xa4 oja V\xc3\xa4h\xc3\xa4-Heini\xc3\xa4\xc3\xa4n. N\xc3\xa4m\xc3\xa4 lammet laskevat samaa ojaa my\xc3\xb6ten Koljonsel\xc3\xa4n S\xc3\xa4kki\xc3\xa4n Hiukkaanlahteen kuin Maivia ja Hepoj\xc3\xa4rvi.\n_START_SECTION_\nHistoriaa\n_START_PARAGRAPH_\nVuoden 1965 peruskartassa pohjoispuoleln maatilan nimeksi on merkitty sulkuihin Hein\xc3\xa4j\xc3\xa4rvi. T\xc3\xa4m\xc3\xa4 on saattanut olla my\xc3\xb6s lammen aikaisempi nimi, sill\xc3\xa4 varsin usein maatilaa on kutsuttu j\xc3\xa4rvens\xc3\xa4 mukaan. Kartan mukaan lammen ymp\xc3\xa4rill\xc3\xa4 on ollut paljon enemm\xc3\xa4n peltoa, jotka ovat nyky\xc3\xa4\xc3\xa4n mets\xc3\xa4maata.'